2. ΒΑΣΙΛΙΚΟΝ ΔΙΑΤΑΓΜΑ της 26 Ιουν. /1 Ιουλ. 1938 Περί χορηγήσεως δανείων εις Ανωνύμους Εταιρείας παρά του Ταμείου Παρακαταθηκών και Δανείων δι’ εκτέλεσιν έργων κοινωνικής ωφελείας. Έχοντες υπ’ όψει το άρθρ. 2 παράγραφος τελευταία του από 21 Μαρτ. 1926 Ν.Δ/τος «περί Οργανισμού του Ταμείου Παρακαταθηκών και Δανείων» κυρωθέντος δια του Νόμ. 3646 του 1928, την από 18 Μαΐου 1938 σύμφωνον γνωμοδότησιν του Διοικητικού Συμβουλίου του Ταμείου Παρακαταθηκών και Δανείων, προτάσει του Ημετέρου Υπουργικού Συμβουλίου, μετά γνώμην του Συμβουλίου Επικρατείας, αποφασίσαμεν και διατάσσομεν: Άρθρον μόνον. -Το Ταμείον Παρακαταθηκών και Δανείων δύναται να παρέχη δάνεια προς Ανωνύμους Εταιρείας, ων το πράγματι καταβεβλημένον μετοχικόν κεφάλαιον υπερβαίνει το ποσόν των δραχμών τριάκοντα εκατομμυρίων, εφ’ όσον δια των δανείων τούτων πρόκειται να εκτελεσθώσιν έργα γενικωτέρας κοινωνικής ωφελείας. Περί του κοινωφελούς των εκτελεστέων δια των δανείων έργων αρμόδιον να κρίνη είναι το Διοικητικόν Συμβούλιον του Ταμείου, όπερ δι’ αποφάσεώς του ορίζει τους όρους της χορηγήσεως, τας προς εξυπηρέτησιν αυτών ασφαλείας και πάσαν άλλην αναγκαίαν λεπτομέρειαν. 